text: Reptes per un curs que iguali les oportunitats d'aprenentatge – Educacio360
  Reptes per un curs que iguali les oportunitats d'aprenentatge
  Què hem de garantir perquè el proper curs compti amb les eines que igualin les oportunitats d'aprenentatge de tots els infants i joves? Veus de l'administració local, de l'escola, les entitats i del món acadèmic presenten els seus reptes per al curs 2020-2021. El repte que més es repeteix: caminar cap a una comunitat educativa més cohesionada per fer front a la nova situació que vivim. Una cohesió que permeti fer diagnòstics compartits de la situació educativa del territori i que obri l'escola a l'entorn i permeti a l'entorn formar part de l'escola.
  Aconseguir que les noves sinergies entre centres educatius i ajuntaments i equipaments municipals perdurin en el temps, més enllà de la situació que travessem
  Evitar la segregació i l'absentisme, la desconnexió entre el centre educatiu i el jove
  Aconseguir que l'alumnat no vegi el centre com una presó
  cap d'estudis de l'Institut Escola Daniel Mangrané
  Aconseguir que les noves sinergies entre centres educatius i ajuntaments i equipaments municipals perdurin en el temps, més enllà de la situació que travessem. Aprofitar la situació actual per utilitzar espais de la comunitat ara i en un futur. Alguns centres educatius s'han vist empesos, els darrers mesos, a recórrer als ajuntaments per disposar de més espais. En alguns casos, moltes escoles i instituts no tenien una relació molt directe amb la seva administració local i un repte és que aquesta nova comunicació amb l'entorn perduri.
  D'altra banda, com a centres educatius hem d'obrir la mirada també entre nosaltres. Ara mateix, escoles i instituts ens estem comunicant molt perquè el que fem en un centre pot ajudar a un altre i a l'inrevés. Hem de potenciar aquesta relació entre els centres educatius perquè també es mantingui en un futur.
  Evitar la segregació i l'absentisme, la desconnexió entre el centre educatiu i el jove. Durant aquest curs, les desigualtats es poden agreujar i, des dels centres educatius, hem de tenir molta més previsió de les necessitats de l'alumnat més vulnerable: econòmiques, eines educatives, d'accés a activitats fora de l'horari lectiu… També hem d'estar alertes del nou absentisme que hi haurà. L'absentisme d'alumnat a secundària existeix i el tenim detectat, però en el cas de confinament hem de poder detectar l'absentisme virtual, que és nou. Un absentisme on nois i noies que tenen eines i recursos es desconnecten completament del seu institut.
  Aconseguir que l'alumnat no vegi el centre com una presó, com un lloc tancat, on els nois i noies no es poden relacionar entre ells, entre grups. Els infants estan acostumats a interactuar amb d'altres xiquets i xiquetes d'altres cursos i nivells i també amb molts mestres i professors i és molt possible que trobin a faltar la relació dels altres alumnes, més enllà del seu grup bombolla. Em preocupa com percebran el fet d'estar sempre amb els mateixos companys i perdre el moviment natural entre joves i docents.
  Hem de trobar una fórmula per assumir comunitàriament uns valors relacionats amb la pau, el feminisme, el desenvolupament sostenible
  Hem de construir comunitàriament un nou perfil profesional
  Determinació política per a dissenyar, construir i desenvolupar projectes educatius-culturals comunitaris
  Hem de trobar una fórmula per assumir comunitàriament uns valors relacionats amb la pau, el feminisme, el desenvolupament sostenible, el bé comú per continuar vivint en societat.
  Hem de construir comunitàriament un nou perfil profesional: l'educador-artista-mediador
  Cal determinació política per a dissenyar, construir i desenvolupar projectes educatius-culturals comunitaris, i fer-los motor de transformació ciutadana.
  Cal no deixar que la burocràcia i la falta d'experiència institucional frenin els projectes d'aprenentatge que connecten la biblioteca i la comunitat.
  Cal que les biblioteques busquin noves formes d'arribar al públic jove
  Continuar demanant a l'administració que reguli i orienti experiències educatives de treball interinstitucional
  La percepció de les biblioteques com a espais antics i poc aptes per a la innovació, no poden frenar la seva capacitat com a lloc d'interrelació. Al mateix temps, cal que les biblioteques busquin noves formes d'arribar al públic jove (idea "wifi gratis" a l'entrada).
  És important continuar demanant a l'administració que reguli i orienti experiències educatives de treball interinstitucional. En el camp de la tecnologia, un repte on es poden sumar sinergies és el treball contra el gap de gènere a les STEAM.
  Avançar en la igualtat d'oportunitats
  Metodologies més actives i connectades amb l'entorn
  Consolidar el model d'Institut Escola
  directora de l'Institut Escola La Mina
  Seguir avançant pel que fa a la igualtat d'oportunitats, oferint a tot l'alumnat les mateixes possibilitats d'accés a l'educació, comptant amb els mateixos drets pel que fa a rebre una educació integral (procés), orientada al ple desenvolupament personal (aprenentatges i resultats).
  Reconeixem l'educació com "la palanca que fa possible la superació dels condicionants personals, socials, econòmics i culturals en origen; és la clau de les oportunitats per a superar les desigualtats" (Preàmbul la Llei 12/2009, del 10 de juliol, d'educació).
  Continuar el procés de millora contínua de l'acció pedagògica amb la voluntat d'establir metodologies més actives i connectades amb l'entorni la realitat. L'objectiu és que l'alumnat sigui el protagonista a l'hora de gestionar i organitzar les activitats , assolint competències significatives al mateix temps que es fa una aportació a l'entorn. En definitiva, avançar en la qualitat de l'aprenentatge, aprenentatge autèntic i vivencial, perquè és un factor clau per a l'èxit educatiu.
  Consolidar el model d'Institut Escola, generant confiança a les famílies i afavorint el sentit de pertinença i la participació. Un model que ens ajuda a millorar el funcionament i desenvolupar projectes globals, de qualitat i d'innovació. Ens permet apropar les cultures de primària i secundària, avançar en el trànsit d'una etapa a l'altra, i, també, fer-nos visibles al barri generant sentit de comunitat, i que ens reconeguin com a institució escolar.
  Accedeix aquí a l'article complet sobre els reptes de Marta del Campo
  Valoració conjunta, amb la comunitat educativa, de la resposta a la crisi educativa, derivada de la pandèmia. El primer que pensem que cal fer, i aquesta vegada més que mai, amb tota la comunitat educativa, és una valoració concreta i específica de com hem resolt totes les situacions educatives derivades de la pandèmia. Amb l'objectiu de buscar-hi les actuacions que han funcionat i definir-les com a actius per millorar les pràctiques educatives de la nostra ciutat: ja que "han vingut per quedar-se".
  Millorar el Pla Educatiu d'Entorn per fer front a l'escletxa social. Volem millorar, d'acord amb els resultats d'aquesta valoració, el Pla Educatiu d'Entorn d'Olot. De fet, és un dels reptes de la Xarxa Territorial de Comarques Gironines d'Educació 360. El nostre PEE, tot i ser un referent a Catalunya, és obert, actiu i viu. Això vol dir que caldrà contemplar-hi el treball per a disminuir la tan famosa escletxa social, derivada de la digital, econòmica, de gènere… I que tan evident i palesa s'ha fet aquests darrers mesos.
  Enfortir el vincle entre el dins i el fora escola (potenciant extraescolars, suport educatiu…). Posarem especial èmfasi a totes les activitats complementàries a les acadèmiques i escolars, tant pel que fa a extraescolars, reforç escolar, acompanyament acadèmic i emocional… És a dir, farem una especial mirada a totes les activitats no escolars, que és justament on les diferències són més grans, per tal d'enfortir el vincle entre el dins i el fora escola.
  Accedeix aquí a l'article complet sobre els reptes de Mariona Camps
  Accedeix aquí a l'article complet sobre els reptes de Quim Brugué
  Comunitat educativa més cohesionada. Necessitem generar taules 0-12 que permetin incorporar tots els professionals de l'àmbit de l'educació formal, no formal, de l'àmbit sanitari i de tots els àmbits que acompanyen la vida dels infants al llarg de la seva història i curs educatiu.
  Espais de coordinació amb les escoles del territori per fer possible programes de reforç educatiu, de seguiment escolar i també d'habilitats parentals alhora de fer front a un possible rebrot en temes de bretxa digital. No només necessitem equipaments per poder connectar-nos, sinó també un entorn d'aprenentatge sòlid que acompanyi als nens i nenes en el seu aprenentatge durant el curs escolar.
  Comunicació integral, comunicació inclusiva per poder propiciar una societat intercultural i diversa, en la qual totes les famílies participants de les escoles públiques i concertades del territori puguin disposar d'aquesta informació per fer front als reptes que tindrem el curs vinent.